It-Tlieta 10 ta' Marzu 2020 kont qiegħed nitkellem mat-tabib tal-familja wara li rritornajt minn konferenza fi Praga. It-tabib tani ritratt bla xinxilli u bla ewfemiżmi ta' x'jiġrilu bniedem li għandu l-problemi mediċi li għandi jien jekk jieħu l-Corona Virus. Sena ilu kelli niġi operat u twaqqaf kollox fl-aħħar minuta appuntu għaliex bil-problema tiegħi ma stajtx ningħata l-ossiġnu waqt l-anestesija. L-aħħar kliem tat-tabib fl-10 ta' Marzu kienu: jekk trid tipproteġi lilek innifsek ingħalaq ġewwa llum qabel għada. Ftit jiem wara rċevejt ittra mit-Tabib Ewlieni tal-Gvern li qaltli illi minħabba l-kundizzjoni tiegħi, irrid ningħalaq f'iżolament. Fix-xhur ta' wara, bħall-kollegi tiegħi u ħafna nies oħrajn, bqajt għaddej b'xogħli ngħallem mill-kamra tiegħi. Insejt kif kienet it-triq, insejt x'riħa hemm hemm barra. Fid-dar żammejna reġim sħiħ, b'ħafna u ħafna attenzjoni u dixxiplina. Il-burdata mhux dejjem kienet sabiħa. L-ewwel ġimgħat tal-iżolament kienu terribbli: biża' u ansjetà kbar, anki għaliex fil-ġranet ta' qabel kont qed indur minn ajruport għal ieħor, minn metrò għal ieħor f'vaguni mimlijin nies b'kulħadd iħokk miegħek, dieħel u ħiereġ fil-lukanda bil-lift mimli bin-nies, fis-sala tal-konferenzi li fiha kien hemm tletin ruħ mingħajr imqar tieqa. Għaddew l-ewwel ħmistax u t-tensjoni bdiet tbatti. April u mbagħad Mejju. U beda Ġunju wkoll. Fit-3 ta' Ġunju, kważi tliet xhur mindu ngħalaqt ġewwa, nirċievi messaġġ mingħand min jimpjegani li bih avżani li, vulnerabbli u mhux, mill-5 ta' Ġunju mistenni li mmur lura fuq il-post tax-xogħol. Jekk għan-nies 'normali' il-famuża tieni mewġa ma waslitx, minn dak il-mument li rċevejt dak il-messaġġ bdiet it-tieni mewġa ta' ansjetà u biża' għalija u – persważ – għal ħafna li huma bħali. Dħalt l-uffiċċju ġurnata qabel, konvint li ma kont se nara 'l ħadd. Wara tliet xhur min jaf kemm-il update se jkollu bżonn jagħmel il-kompjuter tax-xogħol, min jaf kif nixfuli l-pjanti ... Qabel tlaqt, mort għand tal-merċa nixtri l-ilma. Kien hemm ħamsa min-nies jixtru, ħadd minnhom ma kien żewġ metri 'l bogħod mill-ieħor. Meta messni nħallas, ta' warajja kien għoddu qed imiss miegħi. U jibda l-biża' u tibda l-iskumdità li kull ħlejqa li tara tistħajjilha periklu imminenti. Ma tafx il-maskra li liebes dak ta' warajk eżatt għadhiex tajba. Rajtu joħroġha kollha mkemmxa mill-but ta' wara tal-jeans – min jaf kemm ilu jużaha. Ma tafx min mess il-pum tal-bieb tal-uffiċċju tiegħek. Ma tafx hux se jkollok bżonn tieqaf tkellem lil xi ħadd, jew iwaqqfekx xi ħadd biex ikellmek. Ma tafx dak ix-xi ħadd hux f'saħħtu jew huwiex marid. Imbagħad tibda tgħid, "U ejja, Man, qed tiffissa issa. Qed iġġibhom bi kbar. Qed tgħaġġibhom. Ħeqq, ma tistax tibqa' ġewwa għal ħajtek kollha. Il-ħajja trid tkompli. Wara kollox, bil-kundizzjoni tiegħek, naqra riħ ukoll jaf ifarrkek, jiġifieri, ħeqq ... Taf tkun għaddej għall-affari tiegħek u taqa' gallarija fuqek, jew xi ħadd jitlef il-kontroll tal-karozza u jitla' fuq il-bankina u jsibek hemm. Ejja, mela jista' jkun li tibqa' ħajtek kollha ġewwa?" U tittertaq bejn, minn banda trid tagħmel kuraġġ, trid toħroġ imqar ftit, trid tmur il-baħar bħalma ħafna qegħdin jagħmlu diġà. u minn oħra taf li int m'intix bħall-ħafna, m'intix normali, m'intix f'saħħtek. Anzi, int vulnerabbli . Imma xorta tibqa' tissuspetta li qiegħed tkun wisq beżżiegħ. Tibda tgħid, bejnek u bejn ruħek, għandu raġun min iħaddimni, issa l-kbir għadda u trid tmur lura għax-xogħol . Sakemm taqra dan l-artiklu tat- Times , u tintebaħ li mhux int biss għaddej mit-tieni mewġa ta' biża' u ansjetà. Hemm dawk l-oħrajn li huma bħalek li wkoll qegħdin jibżgħu u qegħdin jippruvaw jgħaddsu rashom, jew aħjar, jgħolluha biex iżommu l-moral tagħhom stess għoli – kemm jista' jkun. Għal min hu vulnerabbli, id-deċiżjoni biex jerġa' jmur jaħdem f'post pubbliku mhijiex neċessarjament aħbar sabiħa.
VULNERABBLI